《咏江鳐》
宋代·员兴宗

鲜鲜眼中瑶，玉柱出珍抱。
吾家天万里，识君恨不早。
携来定雪儿，中膏非外槁。
不知何物尤，醉脸兹一扫。
平生珠为邻，冰盘仗幽讨。
或言比丹荔，同传韩非老。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。